b'\n_START_ARTICLE_\nUnirea Tricolor Bucure\xc8\x99ti\n_START_SECTION_\nIstoric\n_START_PARAGRAPH_\nIstoria echipei \xc3\xaencepe practic \xc3\xaen septembrie 1914, c\xc3\xa2nd \xc3\xaen cartierul bucure\xc8\x99tean Obor a luat fiin\xc8\x9b\xc4\x83, din ini\xc8\x9biativa unor elevi de liceu, clubul Teiul, al c\xc4\x83rui nume s-a schimbat ulterior \xc3\xaen Tricolor. Dup\xc4\x83 primul r\xc4\x83zboi mondial devine campioan\xc4\x83 a regiunii Bucure\xc8\x99ti (1921 - 1922), calific\xc3\xa2ndu-se p\xc3\xa2n\xc4\x83 \xc3\xaen semifinalele campionatului na\xc8\x9bional, unde a pierdut cu 3-0 prin neprezentare (datorit\xc4\x83 lipsei de fonduri) \xc3\xaen fa\xc8\x9ba Victoriei Cluj. La 23 septembrie 1923, Tricolor ob\xc8\x9bine prima victorie a unei echipe din Bucure\xc8\x99ti \xc3\xaen fa\xc8\x9ba uneia din Iugoslavia - 3-1 cu Beogradski SK._NEWLINE_\xc3\x8en anul 1926, Tricolor fuzioneaz\xc4\x83 cu un alt club din zona Oborului, Unirea, rezult\xc3\xa2nd a\xc8\x99adar Unirea Tricolor. \xc3\x8en sezonul 1926 - 1927, U.T. c\xc3\xa2\xc8\x99tig\xc4\x83 din nou campionatul regiunii Bucure\xc8\x99ti, dar pierde din nou \xc3\xaen semifinalele campionatului na\xc8\x9bional - 1-4 cu Col\xc8\x9bea Bra\xc8\x99ov._NEWLINE_Dup\xc4\x83 \xc3\xaenfiin\xc8\x9barea Diviziei A, U.T. particip\xc4\x83 la 8 din cele 9 campionate dinaintea r\xc4\x83zboiului, unde c\xc3\xa2\xc8\x99tig\xc4\x83 titlul \xc3\xaen anul 1941. Nu a c\xc3\xa2\xc8\x99tigat niciodat\xc4\x83 Cupa Rom\xc3\xa2niei, de\xc8\x99i a participat \xc3\xaen dou\xc4\x83 finale ale competi\xc8\x9biei - \xc3\xaen 1936 \xc8\x99i \xc3\xaen 1941._NEWLINE_Ini\xc8\x9bial, dup\xc4\x83 r\xc4\x83zboi, echipa particip\xc4\x83 \xc3\xaen Divizia B, de unde promoveaz\xc4\x83 \xc3\xaen anul 1947, dar retrogradeaz\xc4\x83 din nou \xc3\xaen anul imediat urm\xc4\x83tor. \xc3\x8en returul acestui campionat \xc3\xaens\xc4\x83 (ianuarie 1948) echipa trece sub patronajul Ministerului Afacerilor Interne, numindu-se Unirea Tricolor M.A.I. La 14 mai 1948, echipa fuzioneaz\xc4\x83 cu Ciocanul Bucure\xc8\x99ti, rezult\xc3\xa2nd clubul Dinamo Bucure\xc8\x99ti, care a fost reprezentat provizoriu de ambele echipe, respectiv Ciocanul \xc8\x99i Unirea Tricolor M.A.I. Aceasta din urm\xc4\x83 retrograd\xc3\xa2nd, a devenit Dinamo B, care \xc3\xaen 1949 ocup\xc4\x83 locul 1 \xc3\xaen Divizia B, dar nu poate promova deoarece \xc3\xaen primul e\xc8\x99alon se afla deja Dinamo A. Astfel, echipa r\xc4\x83m\xc3\xa2ne \xc3\xaen "B", dar se mut\xc4\x83 la Bra\xc8\x99ov, devenind Dinamo Bra\xc8\x99ov. Acolo, \xc3\xaen 1950 reu\xc8\x99e\xc8\x99te s\xc4\x83 promoveze \xc8\x99i activeaz\xc4\x83 \xc3\xaen Divizia A p\xc3\xa2n\xc4\x83 \xc3\xaen anul 1956. Apoi se mut\xc4\x83 la Cluj pentru o singur\xc4\x83 edi\xc8\x9bie de campionat, dup\xc4\x83 care, \xc3\xaen anul 1958 se desfiin\xc8\x9beaz\xc4\x83, iar lotul de juc\xc4\x83tori este transferat la Bac\xc4\x83u, \xc3\xaent\xc4\x83rind forma\xc8\x9bia Dinamo Bac\xc4\x83u (\xc3\xaenfiin\xc8\x9bat\xc4\x83 1950), actuala FCM Bac\xc4\x83u.'